**ZDRAVJE V SKUPINI \*BALONČKI\***

Starost otrok: 1-2 leti

Strokovni delavki: Mateja Matjašec, Tanja Peternel

Šol. l.: 2019/2020

Ker je bila letošnje šolsko leto za projekt Zdravje v vrtcu rdeča nit »Počutim se dobro«, sva se tudi midve odločili, da se bomo skozi celo leto dotikali posameznih tem povezanih z dobrim počutjem otrok v vrtcu.

Glede na to, da gre za najmlajšo skupino v vrtcu, kjer otroci še ne govorijo in ne znajo ubesediti svoje stiske, so nama bili v veliko pomoč osebni vprašalniki in aktivno sodelovanje s starši glede dnevnega počutja in posebnosti otroka. Skozi celo leto so imeli v igralnici na voljo »tipi šotor«, namenjen umiku ali pa individualni pozornosti.

Ena izmed prednostnih nalog je bila gibanje, zato sva tudi praznovanje rojstnih dni izvajali na to temo. Kraj izvajanja sva prilagajali glede na razpoložljivost prostorov. Tako smo včasih dejavnosti izvajali v telovadnici, občasno v igralnici in ob lepših dnevih na prostem. Ponudili sva jim različne gibalne poligone iz blazin, obročev, vrvi, mostov in tunelov. Izvajali smo dejavnosti za razvijanje ravnotežja, spretnosti plezanja in plazenja, osvojili rokovanje z žogami in spretnosti vožnje s poganjalci.

Tekom celega leta sva jih spodbujali k okušanju različnih jedi. V sklopu druženja med skupinami, smo iz odvečnega sadja pripravili sadni napitek, pri katerem smo pozornost namenili postrežbi. V mesecu novembru smo na obisk povabili kuharico. Otroci so od doma prinesli jedilne buče, krompir in čebulo, iz katerih smo skuhali bučno juho, ki so jo pojedli za kosilo. Odpravili smo se na medeni pohod in se na koncu posladkali z medenimi izdelki (medenjaki, medene lizike). Udeležili smo se tudi foto orientacije, kjer so otroke h gibanju spodbudile fotografije znanih objektov v okolici. Gibalno aktivno popoldne smo preživeli ob druženju s starimi starši, kjer so bili vidno zadovoljni in utrujeni vsi udeleženci.

Ob ponovnem prihodu v vrtec po karanteni, smo umivanju rok namenili še več pozornosti. V prvih dneh smo si ogledali posnetek »Čiste roke za zdrave otroke«, kjer je prikazano temeljito umivanje rok. Na tak način smo si dnevno umivali roke. V jutranjo rutino pa sva dodali še pesem »Umivaj si roke«, kar se je izkazalo za zelo pozitivno, saj so otroci na zabaven način osvojili temeljito umivanje rok. Za ponazarjanje širjenja virusa sva uporabili bleščice. Prikazali sva simulacijo kašlja, si posuli roke z bleščicami, prijemali različne predmete, da so otroci opazili, kje vse ostajajo bleščice. Enako sva ponovili z otroki.

Z zastavljenimi dejavnostmi na temo zdravja sva v letošnjem šolskem letu zelo zadovoljni, saj sva realizirali vse zastavljene cilje in izvedli več kot sva si mislili, da lahko.

Zapisala:

Tanja Peternel